KURZUS: Termék- és árpolitika

MODUL: II. modul: Árpolitika

Bevezetés

| Az árpolitikai modul a vállalkozások és környezetük közötti szövevényes kapcsolat bemutatása törekszik mégpedig az árak, árérzékelés és árképzés bonyolult hálózatának középpontba állításával. Azt senki sem tagadhatja, hogy egy termék, vagy szolgáltatás ára kihat azok keresletére. A nyereségre törekvő és a non profit vállalatoknak egyaránt feladata, hogy meghatározzák áraikat.
Eredetileg az árakat a legfontosabb vásárlói magatartást befolyásoló tényezők között tartották számon. Az 1960-as években a nem árjellegű tényezők jutottak nagyobb szerephez, amit aztán az 1973-as árrobbanás ismét megváltoztatott, és az ár, ezáltal az árpolitika ismét előtérbe került. Ekkor a termék után az ár volt a második legfontosabb elem a marketingmixben. Az 1980-as években újabb átrendeződés történt, és az ár ismét veszített szerepéből, és előtérbe kerültek a különféle vásárlást ösztönző eszközök. Napjainkban az árak szintén fontos szerepet játszanak vásárlásaink során, így a vevő választását sok esetben az ár határozza meg. (Az elmaradottabb országokban, a szegényebb társadalmi rétegekben és a tömegcikkek esetében pedig kizárólag az ár a meghatározó.) Az árképzés abban különbözik a marketingmix másik három fő elemétől, hogy árbevételt teremt s nem költséget, mint a másik három.
Mindezekből is nyilvánvaló, hogy elengedhetetlen az árpolitikai összefüggések feltárása és kapcsolatának bemutatása a marketingmix elemeivel. A második modul ezért nélkülözhetetlen ismereteket tartalmaz egy marketing szemléletű gondolkodásmód kialakításában. A modul a bevezetésben már felsorolt hat leckében tárgyalja a szükséges ismereteket, és alapvetően Rekettye Gábor "Az ár a marketingben" című könyvére támaszkodik.
"Minden dolog reális ára megegyezik azzal a gonddal és erőfeszítéssel, amit annak az embernek kell befektetnie, aki birtokolni akarja."
(Adam Smith)